[image: image1.jpg]Geasibn/ Cgujaerz'or
GJ jl?zjlji&traturii



[image: image1.jpg]                         
[image: image2]
[image: image2]

                                 SECŢIA PENTRU JUDECĂTORI
HOTĂRÂREA NR. 11 J/29.04.2009
Pe rol soluţionarea acţiunii disciplinare formulată de Comisia de disciplină pentru judecători împotriva pârâtei N.M., judecător la Tribunalul D., având ca obiect abaterile disciplinare constând în exercitarea funcţiei cu gravă neglijenţă şi nerespectarea dispoziţiilor privind distribuirea aleatorie a cauzelor, prevăzute de art. 99 lit. h) şi m) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare.

La apelul nominal făcut în şedinţă publică au răspuns Comisia de disciplină pentru judecători, prin reprezentanţi – inspectorii R.L.O. şi M.E., pârâta judecător N.M. şi martorii: F.A., grefier şef al Secţiei Penale a Tribunalului D. şi G.D.G., Preşedinte al Judecătoriei C.
Procedura de citare legal îndeplinită.

S-a făcut referatul cauzei de către grefă, după care, 
S-a învederat Secţiei că pentru acest termen de judecată pârâta judecător N.M. a depus la dosar, în copie, următoarele înscrisuri: cererile nr. 550/16A/03.04.2009 şi nr.553/16A/06.04.2009 adresate conducerii Tribunalului D. şi răspunsul primit la acestea (14 file); localizare dosar după număr (dosarele nr. 17174/63/2008 şi nr. 17085/63/2008) ECRIS, proces-verbal încheiat la data de 09.02.2009 referitor la dosarul nr. 1277/63/2009, hotărârea nr. 8 din 09.03.2009 a Colegiului de Conducere al Tribunalului D., hotărârea nr. 10/24.03.2009 a Colegiului de Conducere al Tribunalului D., copii xerox ale sentinţelor penale nr. 285/13.06.2007, nr. 485/31.10.2007 ale Tribunalului D., practică judiciară, extrase de pe site-urile unor ziare locale şi centrale.

Secţia pentru judecători, în conformitate cu dispoziţiile art. 193 Cod procedură civilă procedează la audierea martorilor F.A., grefier şef al Secţiei Penale a Tribunalului D., G.D.G., preşedinte al Judecătoriei C., sub prestare de jurământ, declaraţiile acestora fiind consemnate în scris şi ataşate la dosarul cauzei.

Nefiind cereri, chestiuni prealabile sau excepţii de invocat, Secţia acordă cuvântul părţilor pe fondul cauzei.

Având cuvântul, Comisia de disciplină pentru judecători, prin reprezentanţi solicită admiterea acţiunii disciplinare aşa cum a fost formulată şi aplicarea unei sancţiuni prevăzută de art. 100 din Legea nr. 303/2004, privind statutul judecătorilor şi procurorilor republicată cu modificările şi completările ulterioare, pentru următoarele motive:

Repartizarea spre soluţionare la completul C9 a dosarului penal nr. 1932/63/2008 al Tribunalului D. s-a făcut cu încălcarea dispoziţiilor referitoare la distribuirea aleatorie a cauzelor, cuprinse în art. 95 şi următoarele din Regulamentul de ordine interioară al instanţelor judecătoreşti, împrejurare cunoscută de judecătorul N.M. care, deşi nu fusese investită în mod legal cu judecarea pricinii, a procedat la instrumentarea acesteia la termenele de judecată din 25.02.2008, 10.03.2008, 24.03.2008, 07.04.2008, 21.04.2008 şi soluţionarea cauzei prin sentinţa penală nr. 178 din 05.05.2008.
Configurarea completelor de judecată în sistem informatic se realizează în funcţie de planificarea în şedinţele de judecată, întocmită de conducerea secţiei şi aprobată de colegiul de conducere al instanţei, în condiţiile art. 22 alin. 2 lit. c) şi art. 26 alin. 1 lit. b) din Regulament, cu respectarea zilelor de şedinţă stabilite pentru fiecare complet de judecată. Dosarul nr. 1932/63/2008 a fost repartizat într-o zi de sâmbătă la completul C9, care însă nu era planificat în ziua respectivă. Deşi a avut cunoştinţă de modalitatea în care i-a fost repartizat spre soluţionare dosarul, pârâta nu a prezentat conducerii instanţei această împrejurare cu atât mai mult cu cât, la nivelul Secţiei penale, în situaţii asemănătoare, exista şi practica de a se şterge termenul repartizat iniţial, după care se elimina acest complet de judecată din orarul şedinţelor, apoi dosarul se repartiza aleatoriu, cu îndeplinirea tuturor condiţiilor stabilite de Regulament.
În ceea ce priveşte abaterea disciplinară prevăzută de art. 99 lit. h) din Legea nr. 303/2004, Comisia de disciplină pentru judecători solicită să se aibă în vedere faptul că, pe parcursul soluţionării aceleiaşi cauze, pârâta nu a luat toate măsurile legale, nu a dispus conexarea dosarului nr. 1932/63/2008 la dosarul nr. 1256/63/2008 pentru evitarea pronunţării unor soluţii diferite în dosare având acelaşi obiect şi care priveau aceeaşi persoană condamnată. De asemenea, nu a dispus suplimentarea raportului de expertiză în condiţiile în care primul raport de expertiză nu a concluzionat că bolile de care suferea petentul îl puneau pe acesta în imposibilitatea de a executa pedeapsa.

În final, reprezentantul Comisiei de disciplină pentru judecători, solicită ca la individualizarea sancţiunii să se aibă în vedere şi împrejurarea că pârâta a mai fost sancţionată disciplinar pentru săvârşirea abaterilor disciplinare prevăzute de art. 99 lit. g) şi k) din Legea nr. 303/2004 republicată şi modificată.

Având cuvântul, pârâta judecător N.M. susţine că în ceea ce priveşte săvârşirea abaterii disciplinare constând în nerespectarea dispoziţiilor privind distribuirea aleatorie a cauzelor, a adus la cunoştinţa conducerii instanţei în perioada 2006 – 2009 o serie de nereguli însă nu a fost luată nici o măsură. În dovedirea acestei susţineri învederează că a formulat şi o adresă prin care a solicitat să i se aducă la cunoştinţă toate hotărârile colegiului de conducere privind modul de rezolvare a incidentelor ivite în procesul de distribuire aleatorie a cauzelor şi i s-a comunicat o singură hotărâre, din data de 01.03.2009. 
În continuare, pârâta judecător arată că, repartizarea aleatorie a unui dosar se efectuează o singură dată, odată ce a fost configurat nu se poate şterge din ECRIS şi judecătorul sesizat cu judecata unei cauze nu poate refuza să judece pe motiv că nu s-au respectat dispoziţiile privind distribuirea aleatorie. 
În ceea ce priveşte susţinerea Comisiei de disciplină pentru judecători în sensul că practica este de a se şterge dosarele repartizate în cazul în care s-a configurat greşit un complet de judecată, pârâta susţine că această practică nu se referă şi la dosarele penale ci numai la dosarele înregistrate la contencios administrativ.

Cu privire la cea de-a doua abatere disciplinară, pârâta arată că nu a observat că raportul de expertiză a fost întocmit pentru două dosare şi că, dacă ar fi observat ar fi pus în discuţie conexarea însă, nu se poate afirma acum că se putea finaliza conexarea acestor dosare. În ceea ce priveşte normele de procedură privind conexitatea cauzelor, încălcarea acestora nu conduce la nulitatea hotărârilor pronunţate.
În ceea ce priveşte îndeplinirea condiţiei privind lipsa pericolului social concret pentru ordinea publică în cazul lăsării în libertate a condamnatului, prevăzută de art. 453 alin. 1 lit. a Cod de procedură penală, pârâta judecător arată că toţi condamnaţii la pedeapsa cu închisoare, în regim de detenţie, prezintă pericol pentru ordinea publică astfel că, arată pârâta, nu se mai impune a fi analizat. 

Totodată, pârâta judecător N.M. susţine că prin hotărârea pronunţată a respectat raţiunea avută în vedere de legiuitor la emiterea acestei norme legale şi anume respectarea unor drepturi ale condamnaţilor.
În final, solicită respingerea acţiunii disciplinare ca neîntemeiată.
Secţia constată închise dezbaterile şi reţine cauza în pronunţare.
      SECŢIA PENTRU JUDECĂTORI
Deliberând asupra acţiunii disciplinare, constată următoarele:

Prin acţiunea disciplinară înregistrată pe rolul Secţiei pentru judecători la data de 09.03.2009, sub nr. 7/J/2009, Comisia de disciplină pentru judecători a solicitat Secţiei ca, prin hotărârea pe care o va pronunţa, să dispună aplicarea uneia din sancţiunile prevăzute de art. 100 din Legea nr. 303/2004, privind statutul judecătorilor şi procurorilor, republicată cu modificările şi completările ulterioare, pârâtei N.M., judecător la Tribunalul D., pentru săvârşirea abaterii disciplinare constând în exercitarea funcţiei cu gravă neglijenţă şi nerespectarea dispoziţiilor privind distribuirea aleatorie a cauzelor, prevăzute de art. 99 lit. h) şi m) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare.

În motivarea acţiunii disciplinare s-a reţinut că, pârâta judecător N.M., deşi a avut cunoştinţă de împrejurarea că dosarul nr. 1932/63/2008 i-a fost repartizat spre soluţionare cu încălcarea dispoziţiilor legale privind distribuirea aleatorie a cauzelor, nu a prezentat acest aspect conducerii secţiei, a dispus preschimbarea termenului de judecată din 02.02.2008, a luat măsuri procesuale pe parcursul instrumentării dosarului şi a soluţionat în fond cauza.

S-a mai arătat de asemenea că, pe parcursul judecării dosarului penal nr. 1932/63/2008, pârâta judecător nu a luat măsurile corespunzătoare în vederea unei eventuale conexări a cauzei la dosarul nr. 1256/63/2008 care avea acelaşi obiect şi privea acelaşi condamnat, a omis lămurirea tuturor aspectelor esenţiale pentru justa soluţionare a cauzei iar din considerentele hotărârii au lipsit motivele pe care s-a întemeiat decizia de admitere a cererii de întrerupere a executării pedepsei.
În drept, Comisia de disciplină pentru judecători şi-a întemeiat acţiunea pe dispoziţiile art. 99 – 101 din legea sus-menţionată.

În declaraţia dată în faţa Secţiei pentru judecători la termenul din 25.03.2004, pârâta judecător N.M. a arătat că nu se face vinovată de săvârşirea nici uneia dintre abaterile disciplinare reţinute de Comisia de disciplină pentru judecători în acţiunea disciplinară.
În ceea ce priveşte abaterea disciplinară prevăzută de art. 99 lit. m) pârâta judecător arată că la data de 16.01.2008 i-a fost prezentată cererea de întrerupere a executării pedepsei formulată de condamnatul G.S. pe care a vizat-o şi a dispus citarea acestuia fără a observa că are termen într-o zi de sâmbătă. La data de 25.01.2008 grefierul de şedinţă i-a adus la cunoştinţă faptul că dosarul are termen într-o zi de sâmbătă, solicitându-i să îl preschimbe pentru o zi în care completul său, C9, are termen pentru fonduri. În continuare a preschimbat termenul şi susţine că a acceptat să procedeze în acest mod aflând de la colegii săi că procedează la fel şi pentru motivul că a adus la cunoştinţa conducerii Tribunalului D. în repetate rânduri faptul că, uneori, se încalcă dispoziţiile legale privind repartizarea aleatorie a cauzelor însă fără nici un rezultat.
De asemenea, mai arată că ulterior, pe parcursul judecării dosarului, a aflat că există un proces verbal întocmit de grefierul şef, prin care acesta propunea preschimbarea termenului.

Cu privire la cea de-a doua abatere disciplinară pârâta judecător N.M. precizează că nu a observat faptul că raportul de expertiză emis de Laboratorul de medicină legală C. pentru condamnatul G.S. făcea trimitere la un alt dosar aflat pe rolul Tribunalului D., ce avea acelaşi obiect. Pârâta arată că a dispus admiterea cererii de întrerupere a executării pedepsei întrucât concluziile raportului de expertiză erau edificatoare, în sensul că propuneau o intervenţie medicală de urgenţă.
Mai arată pârâta judecător că, a apreciat că petentul prezenta pericol pentru ordinea publică însă, a admis cererea acestuia având în vedere necesitatea urgentă a intervenţiei chirurgicale. În considerentele hotărârii nu a motivat lipsa pericolului pentru ordinea publică pentru a nu se contrazice însă consideră că pericolul a fost mult diminuat prin măsurile de control judiciar pe care le-a dispus.
Secţia pentru judecători reţine următoarea situaţie de fapt: 
La data de 15.01.2008 a fost înregistrată pe rolul Tribunalului D. – Secţia penală, sub nr. 1932/63/2008, cererea formulată de condamnatul G.S. prin care solicita întreruperea executării pedepsei de 15 ani închisoare aplicată prin sentinţa penală nr. 359/2005 a Tribunalului B., invocându-se existenţa unei boli care îl pune pe condamnat în imposibilitatea executării pedepsei, împrejurare ce se încadrează în dispoziţiile art. 455 raportat la art. 453 alin. 1 lit. a din Codul de procedură penală.

Cererea a fost repartizată în sistem informatic la completul de judecată C9, a cărui componenţă este asigurată de pârâta judecător N.M., cu termen de judecată la data de 02.02.2008, într-o zi de sâmbătă.

La data de 07.01.2008, grefierul şef al Secţiei penale F.A., a procedat la configurarea completelor de judecată, pe baza planificărilor întocmite, configurând completul C9 într-o zi de sâmbătă. Constatând că dosarul nr. 1932/63/2008 a primit termen la 02.02.2008, într-o zi de sâmbătă, la data de 15.01.2008 grefierul şef a întocmit un proces verbal în care a consemnat că dosarului urmează a îi fi preschimbat primul termen de judecată de către preşedintele completului. După întocmirea procesului verbal dosarul a fost prezentat preşedintelui de complet, judecător N.M. care, la data de 16.01.2008, prin rezoluţie înscrisă pe cerere, a dispus citarea condamnatului la locul de detenţie. Ulterior, prin rezoluţia din 25.01.2008 aceasta a dispus preschimbarea primului termen de judecată la 11.02.2008.
La acest termen s-a dispus întocmirea unei expertize medico-legale care să stabilească afecţiunile de care suferă condamnatul şi dacă acestea îl pun sau nu în imposibilitatea executării pedepsei, urmând să se menţioneze şi perioada pentru care comisia medicală opinează că se impune întreruperea executării pedepsei.
La termenul din 10.03.2008 s-a depus raportul de expertiză nr. 9/A1C7/25.02.2008, care a concluzionat că numitul G.S. prezintă diagnosticul „subatacuri de glaucom cu unghi închis şi rectocolită ulcero-hemoragică”, afecţiuni ce nu pot fi tratate în reţeaua sanitară a ANP, necesitând intervenţie chirurgicală de urgenţă, care nu poate fi efectuată decât în reţeaua sanitară a Ministerului Sănătăţii şi care necesită internare de maximum 1-2 săptămâni şi ulterior perioada postoperatorie, motiv pentru care s-a recomandat fie întreruperea executării pedepsei pentru o perioadă de 2-3 luni, perioadă care includea şi refacerea postoperatorie fie, internarea sub pază  în vederea efectuării intervenţiei chirurgicale.
Prin sentinţa penală nr. 178/05.05.2008, a fost admisă cererea formulată de condamnatul G.S. şi s-a dispus întreruperea pe o perioadă de trei luni a executării pedepsei de 15 ani închisoare aplicată acestuia, stabilindu-se ca persoana condamnată să respecte pe durata întreruperii obligaţiile prevăzute de art. 453 ind. 1 din Codul de procedură penală.

În considerentele hotărârii au fost redate concluziile raportului de expertiză medico-legală arătându-se că faţă de acestea, constatând îndeplinite condiţiile cerute de art. 453 pct. 1 lit. a ind. 1 raportat la art. 455 pct. 1, 2 şi 453 ind.1 pct. 1 şi 2 din Codul de procedură penală, instanţa apreciază întemeiată cererea condamnatului, urmând a fi admisă.
Sentinţa penală nr. 178/05.05.2008 a Tribunalului D. a rămas definitivă prin nerecurare, la data de 16.05.2008.
Prin sentinţa penală nr. 143/26.03.2008, pronunţată în dosarul nr. 1256/63/2008 al Tribunalului D., a fost respinsă cererea de întrerupere a executării pedepsei formulată de condamnatul G.S. şi s-a dispus internarea sub pază a acestuia într-un spital din reţeaua Ministerului Sănătăţii, în vederea efectuării intervenţiei chirurgicale, motivându-se că lăsarea în libertate a condamnatului prezintă pericol pentru ordinea publică.

Prin decizia penală nr. 548/29.08.2008 a Curţii de Apel C. au fost admise recursurile declarate de Parchetul de pe lângă Tribunalul D. şi de condamnat şi s-a trimis cauza spre rejudecare. În rejudecare, prin sentinţa penală nr. 449/27.10.2008, a fost respinsă cererea condamnatului ca fiind rămasă fără obiect.

Secţia pentru judecători, analizând probele administrate în cauză, constată că faptele judecătorului N.M., constând în exercitarea funcţiei cu gravă neglijenţă şi nerespectarea dispoziţiilor privind distribuirea aleatorie a cauzelor întrunesc elementele constitutive ale abaterilor disciplinare prevăzute de art. 99 lit. h) şi m) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, pentru următoarele considerente:

Repartizarea spre soluţionare a dosarului penal nr. 1932/63/2008 s-a făcut cu încălcarea dispoziţiilor referitoare la distribuirea aleatorie a cauzelor cuprinse în art. 95 şi următoarele din Regulamentul de ordine interioară al instanţelor judecătoreşti, împrejurare cunoscută de pârâta judecător care, deşi nu fusese investită în mod legal cu judecarea pricinii, a procedat la instrumentarea acesteia.

Configurarea completelor de judecată în sistem informatic se realizează în funcţie de planificarea în şedinţele de judecată întocmită de conducerea secţiei şi aprobată de colegiul de conducere al instanţei, în condiţiile art. 22 al. 2 lit. c şi art. 26 alin. 1 lit. b din Regulament, cu respectarea zilelor de şedinţă stabilite pentru fiecare complet de judecată.

Potrivit planificărilor de şedinţă completul C9 avea stabilită ca zi de şedinţă ziua de luni a săptămânii iar în perioada 28 ianuarie – 03 februarie 2008 pârâta judecător N.M., aflată pe poziţia a treia în completul de recurs, nu putea să judece cereri privind luarea măsurilor preventive decât în lipsa succesivă a celorlalţi doi judecători.

Configurarea în sistemul informatic a Completului C9 pentru ziua de sâmbătă, 02 februarie 2008 s-a realizat cu nerespectarea dispoziţiilor legale, fapt cunoscut de pârâtă care a declarat că, deşi a cunoscut că au fost încălcate dispoziţiile legale privind distribuirea aleatorie a cauzelor, nu putea refuza să judece.

În exercitarea atribuţiilor de serviciu, judecătorii şi procurorii trebuie să cunoască şi să respecte dispoziţiile din legi şi regulamente, astfel că apărările pârâtei judecător N.M., care a declarat că a procedat la soluţionarea cauzei, deşi avea cunoştinţă de faptul că nu i-a fost distribuită aleatoriu, pentru că aceasta era practica instanţei, nu poate fi reţinută. 

De asemenea, din declaraţia martorului F.A., grefier şef al secţiei penale a Tribunalului D., rezultă că nu s-a mai confruntat cu astfel de situaţii.

Nu poate fi reţinută nici apărarea pârâtei judecător conform căreia a procedat în acest mod şi datorită faptului că i s-a prezentat un proces verbal întocmit de către grefierul şef la data de 15.01.2008, în care a consemnat că, întrucât data de 02 februarie cade într-o zi de sâmbătă şi dosarului urmează să-i fie preschimbat termenul de judecată de către preşedintele completului, acest proces verbal purtând o viză a preşedintelui de secţie. 
Din declaraţia martorul G.D.G., fost preşedinte al Secţiei penale a Tribunalului D., rezultă că semnătura de pe acest proces-verbal îi aparţine dar este exclus să îl fi semnat la 15.01.2008 întrucât, la acea dată, era detaşată la Ministerul Justiţiei. Aceasta a arătat că, la 01.04.2008, revenind la instanţă, s-a luat decizia ca, pentru fiecare dosar căruia i se preschimba administrativ termenul să se întocmească un proces verbal. Cu această ocazie, s-au întocmit procese-verbale pentru toate aceste dosare şi, este posibil ca din eroare, să îl fi semnat şi pe cel referitor la dosarul nr. 1932/63/2008.
În ceea ce priveşte săvârşirea abaterii disciplinare prevăzute de art. 99 lit. h din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare, Secţia reţine că pârâta judecător N.M., a nesocotit dispoziţiile art. 4 şi 287 din Codul de procedură penală, conform cărora instanţa de judecată este obligată să aibă rol activ în desfăşurarea procesului penal în vederea aflării adevărului şi realizării rolului educativ al judecăţii.

În virtutea rolului activ, pârâta judecător N.M. avea obligaţia ca, după depunerea la dosar a raportului de expertiză medico-legală nr.  9/A1C7/25.02.2008 întocmit de Laboratorul de medicină legală C., în preambulul căruia se făcea referire atât la adresa emisă în dosarul penal nr. 1932/63/2008, cât şi la adresa dispusă în cauza nr. 1256/63/2008, să pună în discuţie acest aspect, pentru discutarea unei eventuale conexări în scopul evitării, în acest mod, a pronunţării unor soluţii diferite în dosare având acelaşi obiect şi care priveau aceeaşi persoană condamnată.

De asemenea, conform dispoziţiilor art. 124 din Codul de procedură penală, atunci când instanţa de judecată constată, la cerere sau din oficiu, că expertiza nu este completă, dispune efectuarea unui supliment de expertiză, fie de către acelaşi expert, fie de către altul. 
Totodată, art. 62 din Codul de procedură penală stabileşte că, în vederea aflării adevărului, instanţa de judecată este obligată să lămurească cauza sub toate aspectele, pe bază de probe. 

Potrivit art. 455 raportat la art. 453 alin. 1 lit. a) din Codul de procedură penală, întreruperea executării pedepsei se poate dispune când se constată, pe baza unei expertize medico-legale, că cel condamnat suferă de o boală gravă care face imposibilă executarea pedepsei, iar instanţa apreciază că întreruperea executării şi lăsarea în libertate nu prezintă un pericol concret pentru ordinea publică.

Deşi raportul de expertiză medico-legală efectuat în cauză nu a stabilit dacă bolile de care suferea condamnatul îl puneau pe acesta în imposibilitatea de a executa pedeapsa, obiectiv stabilit iniţial de instanţă, pârâta judecător N.M. nu a dispus lămurirea de către laboratorul de medicină legală a acestui aspect, considerat esenţial pentru justa soluţionare a cauzei.

În conformitate cu dispoziţiile art. 356 din Codul de procedură penală, în considerentele hotărârii pronunţate, judecătorul trebuie să analizeze probele care au servit ca temei pentru soluţionarea cauzei, precum şi orice elemente de fapt pe care se sprijină soluţia dată, cu arătarea temeiurilor de drept care justifică decizia judiciară luată de instanţă.

În motivarea sentinţei penale nr. 178/2008 pârâta judecător N.M. a reprodus concluziile raportului de expertiză medico-legală nr. 9/A1C7/25.02.2008 întocmit de I.M.L.C., după care, constatând îndeplinite „condiţiile cerute de art. 453 pct. 1 lit. a1 din Codul de procedură penală raportat la art. 455 pct. 1, 2 din Codul de procedură penală şi art. 4531 pct. 1 şi 2 din Codul de procedură penală”, a menţionat că cererea condamnatului este întemeiată şi urmează a fi admisă.

În continuare, au fost enumerate obligaţiile pe care condamnatul trebuie să le respecte pe durata întreruperii executării pedepsei şi au fost expuse motivele pentru care nu se poate da curs cererii formulate de avocatul petentului la data de 12 mai 2008, după reţinerea cauzei în pronunţare, prin care se solicita punerea de îndată în libertate a condamnatului, în raport de prevederile art. 453 alin. 22 din Codul de procedură penală.

Aşadar, făcând o greşită aplicare a prevederilor art. 356 din Codul de procedură penală, pârâta judecător nu a expus în considerentele sentinţei motivele pentru care a apreciat că este îndeplinită şi cea de-a doua condiţie prevăzută de art. 455 raportat la art. 453 alin. 1 lit. a) din Codul de procedură penală referitoare la aprecierea că lăsarea în libertate a condamnatului nu prezintă un pericol concret pentru ordinea publică.

La individualizarea sancţiunii ce se va aplica, Secţia va avea în vedere caracterul repetitiv al nerespectării unor norme legale şi principii de bază ale procesului civil, pe parcursul soluţionării unei singure cauze, consecinţele produse, respectiv vătămarea interesului general al societăţii precum şi împrejurarea că judecătorul a mai fost sancţionat disciplinar, prin Hotărârea Secţiei pentru judecători a Consiliului Superior al Magistraturii, nr. 7/J/23.04.2008, pentru săvârşirea abaterilor disciplinare constând în „refuzul nejustificat de a îndeplini o îndatorire de serviciu, precum şi atitudinea nedemnă în timpul exercitării atribuţiilor de serviciu faţă de colegi”, prevăzute de art. 99 lit. g şi lit. k din Legea nr. 303/2004 privind statutul judecătorilor şi procurorilor, republicată şi modificată.

Pentru considerentele de mai sus, Secţia pentru judecători urmează să admită acţiunea disciplinară formulată de Comisia de disciplină pentru judecători împotriva judecătorului N.M. şi să îi aplice acesteia sancţiunea „excludere din magistratură”, prevăzută de art. 100 lit. d din Legea nr. 303/2004, privind statutul judecătorilor şi procurorilor, republicată cu modificările şi completările ulterioare. 

Văzând şi dispoziţiile art. 48 şi art. 49 alin. 2 din Legea nr. 317/2004 privind Consiliul Superior al Magistraturii, republicată, cu modificările ulterioare,
PENTRU ACESTE MOTIVE

ÎN NUMELE LEGII

HOTĂRĂŞTE:

 Admite acţiunea disciplinară formulată de Comisia de disciplină pentru judecători împotriva doamnei N.M. - judecător la Tribunalul D..

În baza art. 100 lit. d din Legea nr. 303/2004, privind statutul judecătorilor şi procurorilor, republicată cu modificările şi completările ulterioare, aplică doamnei N.M. – judecător la Tribunalul D. sancţiunea „excludere din magistratură”, pentru săvârşirea abaterilor disciplinare prevăzute de art. 99 lit. m) şi h) teza a II-a din acelaşi act normativ.

Cu drept de recurs în 15 zile, la Completul de 9 judecători al Înaltei Curţi de Casaţie şi Justiţie.
Pronunţată în şedinţă publică.

